18.2.2022.
HR
Službeni list Europske unije
C 81/25 srijeda, 23. lipnja 2021.
57.
podsjeća da bi ulaganja privatnog sektora mogla imati važnu ulogu u doprinosu gospodarskom oporavku i postizanju ciljeva održivog razvoja s obzirom na povećane potrebe nastale zbog pandemije; poziva na to da se u okviru napora za oporavak i povećanje otpornosti dodatno istraži uloga privatnog sektora i mješovitog financiranja;
58. napominje da su pandemije često uzrokovane zoonozama; stoga naglašava da je potrebno pružiti potporu programima za edukaciju o opasnostima lova na divlje životinje i trgovine divljim životinjama, kao i strožoj zaštiti i obnovi ekosustava i staništa te za suočavanje s izazovima koje predstavlja industrijska poljoprivreda; poziva na veću potporu partnerskim zemljama u sprečavanju krivolova i krijumčarenja divljih životinja, posebno brinući se o tome da lokalne zajednice budu uključene u zaštitu divlje faune i flore; smatra da je potrebno dodijeliti više sredstava EU-a za anticipatorna istraživanja o vezama između zdravlja ljudi, zdravlja životinja i ekosustava kako bi se povećala spremnost na odgovor na buduće zdravstvene krize uzrokovane virusnim mutacijama zoonoza;
59. smatra da se otpornost na buduće javnozdravstvene krize redovito mora temeljiti i na istraživanju bolesti koje uzrokuju smrtonosne epidemije u zemljama u razvoju; žali zbog toga što trenutačno nema dovoljno istraživanja o razvoju cjepiva kojima se učinkovito sprečavaju bolesti koje se ponavljaju u zemljama u razvoju, kao što su malarija ili zika; poziva EU i njegove države članice da financiraju više istraživanja u cilju razvoja cjepiva kojima bi se spriječile buduće epidemije takvih bolesti;
60.
ističe da proizvodnja i distribucija hrane moraju biti apsolutni prioritet čak i u razdobljima krize; smatra da je potrebno smanjiti ovisnost o vanjskim izvorima hrane, biljaka, sjemena i gnojiva te povećati lokalnu i raznoliku poljoprivrednu proizvodnju; u tom pogledu pozdravlja potporu EU-a agroekologiji koju je potrebno dodatno povećati; poziva na pružanje potpore razmjeni znanja o novom, starom i otpornijem agroekološkom sjemenu;
61.
podsjeća da su zemlje u razvoju povijesno osjetljive na vanjske šokove zbog uskih izvoznih baza i manje diversificiranih gospodarstava; stoga naglašava da je jedan od glavnih izazova za zemlje u razvoju uspon u globalnom vrijednosnom lancu gospodarskom diversifikacijom i prijelaz s proizvodnog modela usmjerenog na izvoz na razvoj koji se temelji na domaćim i regionalnim tržištima; u tu svrhu naglašava ključnu ulogu regionalne gospodarske suradnje, domaće industrijske politike i promicanja ulaganja kako bi se povećala nacionalna ili regionalna autonomija u proizvodnji osnovnih dobara i usluga; smatra da je u tom kontekstu ključno iskoristiti potencijal financiranja i poslovnih praksi s ciljem promicanja integracije standarda održivosti duž cijelog investicijskog lanca; ponavlja da je obavezna dužna pažnja poduzeća prema ljudskim pravima i zaštiti okoliša nužni preduvjet za sprečavanje i ublažavanje budućih kriza i osiguravanje održivih lanaca vrijednosti;
62. naglašava da ulaganja u mjere oporavka moraju biti razborita, u skladu s Dobrovoljnim smjernicama Odbora za svjetsku sigurnost opskrbe hranom o odgovornom upravljanju posjedom zemljišta, ribolovnih područja i šuma u kontekstu nacionalne sigurnosti opskrbe hranom i načelima odgovornog ulaganja u poljoprivredne i prehrambene sustave, kako bi se ublažile klimatske promjene i potaknula otpornost ugroženih skupina stanovništva;
63. poziva EU da prava djece u većoj mjeri uključi u borbu protiv klimatskih promjena i u svoje aktivnosti za izravno promicanje otpornosti i pripravnosti na katastrofe u socijalnim sektorima kao što su obrazovanje, zdravstvo, vodoopskrba, sanitarni i higijenski uvjeti, prehrana te socijalna zaštita i zaštita djece;
Povezanost humanitarnog djelovanja, razvoja i mira
64. naglašava da provedba povezanosti humanitarnog djelovanja, razvoja i mira mora biti prioritet u programima Instrumenta za susjedstvo, razvoj i međunarodnu suradnju – Globalna Europa u nestabilnim zemljama; poziva Glavnu upravu za međunarodnu suradnju i razvoj, Glavnu upravu za međunarodna partnerstva i Glavnu upravu za susjedsku politiku i pregovore o proširenju Komisije da gdje god je to moguće provedu komplementarne programe prilagođene lokalnim kontekstima i mogućnostima s ciljem međusobnog osnaživanja različitih aspekata tê povezanosti;
65. naglašava potrebu za suradnjom s lokalnim zajednicama i organizacijama civilnog društva u definiranju i provedbi odgovora na krizu uzrokovanu bolešću COVID-19; ističe ulogu Europskih snaga solidarnosti u pružanju potpore organizacijama civilnog društva na terenu koje pružaju pomoć potrebitima;